মৌলিক সাহিত্যসৃজনের পাশাপাশি গবেষণাধর্মী গ্রন্থ সম্পাদনার কাজেও তাঁর মনীষার দীপ্ত প্রকাশ ঘটেছে। তাঁর সম্পাদিত গ্রন্থ দুটি : একটি হলো উইলিয়ম্ কেরির ইতিহাসমালা ও অপরটি হলো গদ্যপরম্পরা। ইতিহাসমালার সম্পাদনা বাংলা সাহিত্যের পক্ষে নিঃসন্দেহে একটি শ্রেষ্ঠ ও গুরুত্বপূর্ণ কাজ। বাংলা গদ্য-সাহিত্যের উদ্ভব ও বিকাশের যুগের গ্রন্থ হিসেবে ইতিহাসমালার ঐতিহাসিক গুরুত্ব অপরিসীম। ১৮১২ সালে মুদ্রিত হওয়া বইটির সম্পাদনার কাজ ছিল বেশ পরিশ্রম ও আয়াসসাধ্য। গদ্যপরম্পরা বাংলা গদ্যের সংকলন। ৪৮৫ জন সাহিত্যিকের গদ্যরচনার এক পৃষ্ঠা করে সংকলিত হয়েছে এই গ্রন্থে। বাংলা গদ্য সাহিত্যের বিষয়ে ফাদার দ্যতিয়েনের জ্ঞানের জগৎ যে বৃহৎ ছিল, এ-গ্রন্থই তা প্রমাণ করে।